ທ່ານ Mubarak ຖືກຕັດສິນໂທດ ຈຳຄຸກ ຕະຫຼອດຊີວິດ (ສະໄລ໌ກັບວີດີໂອ)
ສານອີຈິບ ຕັດສິນໂທດ ອະດີດປະທານາທິບໍດີ Mubarak ໃຫ້ຈຳຄຸກຕະຫຼອດຊີວິດ ຖານສົມຮູ້ຮ່ວມຄິດ ໃນການສັງຫານພວກປະທ້ວງ
ທ່ານ Hosni Mubarak ປະທານາທິບໍດີອີຈິບທີ່ຖືກຂັບໄລ່ອອກຈາກອຳນາດ ໄດ້ຖືກຕັດ ສິນໂທດຈຳຄຸກຕະຫຼອດຊີວິດ ໃນຖານສົມຮູ້ຮ່ວມຄິດກ່ຽວກັບການສັງຫານພວກປະທ້ວງ ຕໍ່ຕ້ານລັດຖະບານຫຼາຍຮ້ອຍຄົນໃນລະຫວ່າງການລຸກຮືຂຶ້ນປີກາຍນີ້ທີ່ໄດ້ບັງຄັບໃຫ້ທ່ານ ຕ້ອງລົງຈາກອຳນາດ ອະດີດລັດຖະມົນຕີກະຊວງພາຍໃນ ທ່ານ Habib al-Adly ກໍໄດ້ຮັບໂທດຈຳຄຸກຕະຫຼອດ ຊີວິດເຊັ່ນດຽວກັນໃນວັນເສົາມື້ນີ້ກ່ຽວກັບການສັງຫານພວກປະທ້ວງດັ່ງກ່າວ ສ່ວນລູກຊາຍຂອງທ່ານ Mubarak ສອງຄົນຄືທ້າວ Alaa ແລະ ທ້າວ Gamal ຖືກຕັດ ສິນວ່າ ບໍ່ມີຄວາມຜິດ ໃນຂໍ້ຫາສໍ້ລາດບັງຫຼວງ ນາງ Elizabeth Arrott ຜູ້ສື່ຂ່າວຂອງວີໂອເອລາຍງານວ່າ ໄດ້ເກີດການຕໍ່ສູ້ກັນຂຶ້ນຢ່າງ ອຸດຕະລຸດຢູ່ທີ່ສານໃນນະຄອນຫຼວງໄຄໂຣ ຫຼັງຈາກໄດ້ມີການປະກາດກ່ຽວກັບຄຳຕັດສິນ ຕໍ່ລູກຊາຍທັງສອງຂອງທ່ານ Mubarak ໄອຍະການໄດ້ຊອກຫາຊ່ອງທາງຢາກໃຫ້ລົງໂທດປະຫານຊີວິດຕໍ່ອະດີດປະທານາທິບໍດີ Mubarak ທີ່ມີອາຍຸ 84 ປີ ມີການສົ່ງຕຳຫຼວດຈຳນວນຫຼາຍຮ້ອຍຄົນເຂົ້າປະຈຳການຢູ່ນອກສານບ່ອນທີ່ຊາວອີຈິບ ພາກັນຮ້ອງຂຶ້ນວ່າ ພະເຈົ້າຄືຜູ້ຍິ່ງໃຫຍ່ສຸດ ການດຳເນີນຄະດີອະດີດປະທານາທິບໍດີ Mubarak ເລີ້ມຂຶ້ນໃນເດືອນສິງຫາ ປີກາຍນີ້